AfriForum nader nou Wes-Kaap minister Carlisle vir honde-eenheid — Whale Coast FM
AfriForum nader nou Wes-Kaap minister Carlisle vir honde-eenheid
Die burgerregte-organisasie AfriForum het vandag ŉ versoek aan die minister van openbare werke in die Wes-Kaap, Robin Carlisle, gerig om te vra vir ŉ gebou vir die polisie se honde-eenheid in Hermanus.
Hierdie versoek word gerig na verskeie skrywes aan die kommissaris van polisie in die Wes-Kaap, luitenant-generaal Arno Lamoer.
“Die honde-eenheid werk steeds uit ŉ houer (container) in Hermanus en die honde word nie by die stasie gehuisves nie. Amptenare sê openbare werke het tot dusver steeds nie ŉ gebou geïdentifiseer vir die eenheid nie," het Ian Cameron, AfriForum se hoof van gemeenskapsveiligheid gesê.
“Geweldsmisdaad in die gebied het die afgelope jaar met meer as 200% gestyg,” het Stefan Pretorius, AfriForum se provinsiale koördineerder in die Wes-Kaap gesê. Om betrokke te raak by AfriForum takke in jou omgewing, SMS jou dorp se naam na 45265.